U-I-47/09, Up-237/09
Natisni
Opravilna št.:
U-I-47/09, Up-237/09
Datum odločitve:
19. 11. 2009
ECLI:
ECLI:SI:USRS:2009:U.I.47.09
Akt:
Ustavna pritožba zoper sodbo Upravnega sodišča, Oddelka v Mariboru, št. U 87/2007 z dne 27. 1. 2009 
Zakon o davčnem postopku (Uradni list RS, št. 54/04, 139/04, 25/05 – ur. p. b., 109/05, 21/06 – ur. p. b. in 58/06 – popr.) (ZDavP), 40. čl.
Izrek:
Ustavna pritožba zoper sodbo Upravnega sodišča, Oddelka v Mariboru, št. U 87/2007 z dne 27. 1. 2009 se zavrže.
Pobuda za začetek postopka za oceno ustavnosti 40. člena Zakona o davčnem postopku (Uradni list RS, št. 54/04, 139/04, 25/05 – ur. p. b., 109/05, 21/06 – ur. p. b. in 58/06 – popr.) se zavrže.
Evidenčni stavek:
Ustavno sodišče zavrže ustavno pritožbo, če zoper izpodbijani akt niso izčrpana vsa redna in izredna pravna sredstva.
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice neustavnosti oziroma nezakonitosti.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.9.2 - Ustavno sodstvo - Postopek - Stranke - Interes.
1.4.51.5.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Pred začetkom postopka.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, 55.b.1.5, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon
Vlagatelj:
Miran Polič, Maribor
Datum vloge:
4. 3. 2009
Vrsta odločitve:
sklep
Vrsta rešitve:
zavrženje
Dokument:
US28922
Dokument v PDF obliki:
U-I-47-09, Up-237-09.pdf
84 KB
Prenesite datoteko
U-I-47/09-4
Up-237/09-4
19. 11. 2009
SKLEP
Ustavno sodišče je v postopkih za preizkus pobude in ustavne pritožbe Mirana Poliča, Maribor, na seji 19. novembra 2009
sklenilo:
1. Ustavna pritožba zoper sodbo Upravnega sodišča, Oddelka v Mariboru, št. U 87/2007 z dne 27. 1. 2009 se zavrže.
2. Pobuda za začetek postopka za oceno ustavnosti 40. člena Zakona o davčnem postopku (Uradni list RS, št. 54/04, 139/04, 25/05 – ur. p. b., 109/05, 21/06 – ur. p. b. in 58/06 – popr.) se zavrže.
Obrazložitev
1. Z izpodbijano sodbo je Upravno sodišče zavrnilo tožbo, ki jo je pritožnik vložil zoper sklep Davčne uprave Republike Slovenije, Davčnega urada Maribor, izdanega zaradi izterjave davčnega dolga. Pritožnik meni, da so bili posamični akti v izvršilni zadevi izdani na podlagi protiustavnega predpisa, zato hkrati z ustavno pritožbo vlaga tudi pobudo za začetek postopka za oceno ustavnosti 40. člena Zakona o davčnem postopku (v nadaljevanju ZDavP-1). Izpodbijani predpis naj bi bil v neskladju z 2., s 14., z 22. in s 33. členom Ustave.
2. Ustavno sodišče je ustavno pritožbo zavrglo, ker pravna sredstva niso izčrpana (1. točka izreka). Razloge za takšno odločitev je Ustavno sodišče sprejelo v sklepu št. Up-2394/07 z dne 18. 12. 2007 (Uradni list RS, št. 122/07 in OdlUS XVI, 122).
3. Izpodbijani 40. člen ZDavP-1 v času vložitve pobude ni več veljal. Ustavno sodišče praviloma presoja le veljavne predpise. Na podlagi 47. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko presoja neveljavne predpise, če niso bile odpravljene posledice neustavnosti in nezakonitosti.
4. Izpodbijana zakonska določba ni učinkovala neposredno. Ustavno sodišče je v sklepu št. U-I-174/05 z dne 13. 12. 2007 (Uradni list RS, št. 122/07 in OdlUS XVI, 87) sprejelo stališče, da se lahko tudi v primerih, ko se s pobudo zahteva presoja ustavnosti oziroma zakonitosti predpisa, ki je bodisi prenehal veljati že pred vložitvijo pobude bodisi po vložitvi pobude, pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. Ker je Ustavno sodišče zavrglo ustavno pritožbo zaradi neizčrpanja pravnih sredstev, bo pobudnik lahko šele po izčrpanju pravnih sredstev hkrati z ustavno pritožbo na Ustavno sodišče vložil pobudo za začetek postopka za presojo ustavnosti izpodbijane določbe ZDavP-1. Zato je Ustavno sodišče pobudo zavrglo (2. točka izreka).
5. Ustavno sodišče je sprejelo ta sklep na podlagi pete alineje prvega odstavka 55.b člena in tretjega odstavka 25. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar in Jan Zobec. Sklep je sprejelo soglasno.
Jože Tratnik
Predsednik